text: Gymnasium fyrer tiltalt lærer
  11 januar 2013 kl. 08.07
  Rybners Gymnasium i Esbjerg har torsdag fyret en 37-årig mandlig lærer, efter det er kommet frem, at læreren er tiltalt for at have forgrebet sig på tre mindreårige drenge for flere år siden.
  Det oplyser DR Syd.
  Overgrebene har angiveligt fundet sted i Herning Kirkes Drengekor tilbage i 2011, hvor læreren fungerede som korsanger. Samtidig var han lærer på Herning Gymnasium, en stilling han fratrådte i december 2011.
  1. december sidste år startede læreren så i en ny stilling på Rybners Gymnasium.
  Men da skolen i sidste uge fik oplysninger om, at der var en straffesag på vej, har man altså valgt at fyre ham.
  - Det vigtigste for mig som direktør for et gymnasium med 300 elever er, at alle elever kan være trygge i hverdagen, og at forældrene trygt kan sende deres elever i skole, siger direktør på Rybners, Karsten Rieder, til DR Syd.
  Alle forældre og elever er torsdag blevet orienteret om beslutningen om at fyre den 37-årige lærer.
  - Det er en rigtig møgsag og selvfølgelig en sag, vi gerne havde været foruden, siger Karsten Rieder til DR Syd og fortæller, at læreren ikke har begået noget ulovligt i sin tid på Rybners i Esbjerg.
  